**International & Partnership Manager – vil du samarbejde med vores største interessenter om at skabe fremtidens sundhedsløsninger?**

**Er du stærk på strategi og relationer, og vil du skabe de samarbejder, der åbner op for hidtil usete løsninger?**

Sammen med Nykøbing F. Sygehus (Danmarks mest innovative hospital og [vinder af arbejdsmiljøprisen 2022](https://www.arbejdsmiljoeprisen.dk/media/20913/nykoebing-f-vinderpressemeddelelse-tilgaengelig.pdf)), vores største private partnervirksomheder og med inspiration fra verdens bedste hospitaler, skaber du det strategiske overblik over udviklingen af sundhedsløsninger, der redder liv.

**Velkommen til FIERS**

Hos [FIERS](https://fiers.dk/) bliver du en del af Danmarks førende og bedste innovationshub i regi af Region Sjælland og Nykøbing F. Sygehus – men med kontor i København. Siden 2015 har vi faciliteret offentlige-private samarbejder i det danske sundhedsvæsen. I praksis accelerer vi introduktionen af nye teknologier og løsninger i klinikken og på tværs af sektorer.

De første forsøg er allerede i gang i klinikken, og nu skalerer vi op. Kraftigt op. Interessen fra de private aktører er der. Det samme er den økonomiske støtte fra det offentlige og fonde, da vi sikrer en højere grad af lige sundhed for alle. Sagt meget direkte: Vi kommer til at vokse over de næste år, så du får en stilling, du kan udvikle efter dine evner og interesser.

**Samarbejdet er vores vigtigste redskab**

Det er igennem samarbejdet, vi lykkes. Du står for samarbejdet med vores største samarbejdspartnere, som tæller de største internationale life science-virksomheder, Region Sjælland, kommuner, og vores internationale sparringspartnere i Tel Aviv, Boston og Singapore.

Du har det strategiske overblik og aftaler de strategiske rammer med vores partnere, og så tager du aftalerne og læringen med tilbage til dine kolleger i FIERS. Herfra tager de dem med ud i klinikken, hvor de nye sundhedsløsninger udvikles og testes. Det er sådan, vi lykkes sammen.

**Dit fokus er på vores eksterne relationer og vores fælles udvikling**

På en typisk uge er du i dialog med flere virksomheder, regionen og kommuner – nogle om konkrete projekter og andre om vores overordnede samarbejde. Det er også dig, som står for det overordnede ansvar med vores tætteste partner: Nykøbing. F. Sygehus. Du plejer vores netværk. Og så mødes du med teamet og giver din viden videre.

Sker der noget spændende i forskningsmiljøet rækker du ud til universiteterne om et evt. samarbejde. Og en gang i kvartalet deltager du sammen med en lille delegation fra FIERS på rejser til vores samarbejdshospitaler.

**Samarbejdsorienteret udvikler**

* Du er en erfaren projektleder med bredden til at kunne begå dig i flere forskellige miljøer.
* Du har erfaring med at arbejde sammen med både offentlige og private partnere.
* Du kan overtage en relation fra dine kolleger, og du kan selv række ud og bygge noget op.
* Du har samarbejdet på engelsk.
* Din uddannelse og baggrund er ikke essentiel – det vigtige er, at du kan arbejde strategisk og udvikle FIERS’ retning.

**Interesseret?**

Hos FIERS gør vi det ikke, som man plejer. Det gør vi heller ikke, når vi rekrutterer, for vi vil gerne i dialog med dig, inden du søger. Ring derfor til konsulent i Mercuri Urval, Morten Lund Skov på tlf. 50 76 12 09 og få mere information om rollen.

Du kan også uploade dit CV og evt. ansøgning via [linket](https://www.mercuriurval.com/da-dk/opportunity/Apply?jobadid=70728&refno=DK-09735#ContactInfo) - så vender vi tilbage. Annoncen er oppe, indtil vi har fundet det rette match.

**Vi glæder os til at høre fra dig.**